Spina bifida-lyer verheug oor nuwe rolstoel | Netwerk24
Deur Carli Breed 20 Januarie 2020 09:22
Christo Coetzee was Vrydag oorstelp van vreugde toe hy sy nuwe rolstoel sien. Sy verloofde het 'n geldinsamelingsveldtog begin sodat hulle die stoel vir hom kon koop. Foto: Mlungisi Louw
Christo Coetzee (35), wat van die bors af ondertoe verlam is, het nou danksy geldinsamelings en borge 'n rolstoel van R70 000 waarmee hy oor die weg kan kom.
Coetzee se verloofde, wat anoniem wil bly, het dié projek aan die gang gesit.
Sy het die gemeenskap op Facebook van die geldinsameling in kennis gestel en vriende, familielede en enigeen uit die omgewing kon geld vir die rolstoel skenk.
Coetzee het spina bifida en is al sy lewe lank in 'n rolstoel.
Christo Coetzee bekyk sy splinternuwe, pasgemaakte rolstoel. Foto: Mlungisi Louw
Spina bifida is 'n afwyking van die ruggraat waar een of meer van die rugwerwels nie behoorlik gevorm is nie en daar 'n opening in die ruggraat is. Dit tas onder meer beweeglikheid aan en in Coetzee se geval is hy van die bors af verlam.
Volgens die paartjie was die voorbereiding wat met die koop van 'n rolstoel gepaard gaan "erger as karkoop".
"Dit moes aan spesifieke vereistes voldoen," sê Coetzee.
'n Maatskappy het Coetzee se rolstoel volgens sy behoeftes ontwerp en gemaak en het hulle volgens hom uitstekend van hul taak gekwyt.
"Hulle het begrip vir my toestand en behoeftes getoon en dit moontlik gemaak om 'n rolstoel te kry wat my soos 'n handskoen pas.
"Ek het gedink dié dag gaan nooit kom nie. Niemand sal ooit werklik kan verstaan wat dit vir my beteken nie. As my stoel reg is, dan loop dinge ook reg."